|  |
| --- |
| PRITARTA |
| Klaipėdos miesto savivaldybės |
| tarybos |
| sprendimu Nr. |

**BENDRADARBIAVIMO SUTARTIS**

**DĖL VALSTYBINĖS REIKŠMĖS RAJONINIO KELIO NR. 2254 PRIVAŽIUOJAMOJO KELIO** **PRIE II PERKĖLOS NUO KELIO SMILTYNĖ–NIDA PROJEKTAVIMO IR REKONSTRAVIMO**

Nr.

Vilnius

**Lietuvos automobilių kelių direkcija prie Susisiekimo ministerijos** (toliau – LAKD), kodas 188710638, registruota adresu: J. Basanavičiaus g. 36, LT-03109 Vilnius, Lietuvos Respublika, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama direktoriaus Egidijaus Skrodenio, veikiančio pagal įstaigos nuostatus, patvirtintus Lietuvos Respublikos susisiekimo ministro 2006 m. lapkričio 30 d. įsakymu Nr. 3-457,

ir

**Klaipėdos miesto savivaldybės administracija** (toliau – KMSA), kodas 111100775, registruota adresu: Liepų g. 11, LT-91502 Klaipėda, Lietuvos Respublika, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama Savivaldybės administracijos direktoriaus Sauliaus Budino, veikiančio pagal Klaipėdos miesto savivaldybės tarybos 2013 m. balandžio 25 d. sprendimu Nr. T2-102 ir 2015 m. balandžio 16 d. sprendimu Nr. T2-75 suteiktus įgaliojimus,

toliau kartu vadinamos **Šalimis**, o kiekviena atskirai – **Šalimi**,

vadovaudamosi teisingumo, protingumo ir sąžiningumo principais, susitarė ir sudarė šią Bendradarbiavimo sutartį dėl valstybinės reikšmės rajoninio kelio Nr. 2254 privažiuojamojo kelio prie II perkėlos nuo kelio Smiltynė–Nida projektavimo ir rekonstravimo, toliau vadinama **Sutartimi**.

**I. SUTARTIES TIKSLAS**

1. Sutarties tikslas – sudaryti sąlygas įgyvendinti projekto **„Valstybinės reikšmės rajoninio kelio Nr. 2254 privažiuojamojo kelio** **prie II perkėlos nuo kelio Smiltynė–Nida ruožo nuo 0,010 iki 1,300 km rekonstravimo techninio darbo projekto parengimas, projekto vykdymo priežiūra ir statybos darbų atlikimas“** (toliau – Projektas), įtrauktą į 2015–2016 m. planuojamų įgyvendinti objektų, finansuojamų iš Kelių priežiūros ir plėtros programos lėšų, sąrašą, nustatyti Šalių pareigas, teises ir atsakomybę.

**II. SUTARTIES DALYKAS**

2. Sutarties dalykas yra Šalių bendra veikla ir bendri įsipareigojimai įgyvendinant Projektą bei prisiimtų įsipareigojimų vykdymas tinkamai ir laiku.

3. Šalys šioje Sutartyje nurodytomis sąlygomis ir tvarka, nesiekdamos pelno, o kooperuodamos savo pinigines lėšas, darbą, žinias ir žmogiškuosius išteklius, įsipareigoja bendrai dalyvauti įgyvendinant Projektą.

4. Sutarties pagrindu nėra sukuriama bendroji dalinė nuosavybė. Turto rekonstrukcija ar kitoks pagerinimas nekeičia šio turto ar jo dalies teisinės padėties jo savininko ar valdytojo atžvilgiu.

5. Šalys patvirtina, kad:

5.1. valstybės įmonės „Klaipėdos regiono keliai“ turtas, kuriam sukurti ar rekonstruoti numatoma skirti finansavimą iš Kelių priežiūros plėtros programos, yra rajoninio kelio Nr. 2254 privažiuojamojo kelio prie II perkėlos nuo kelio Smiltynė–Nida ruožo nuo 0,010 iki 1,300 km žemės sklype, kadastrinis Nr. 2101/7001:10, esančiame Klaipėdos miesto kadastro vietovėje, ir šio kelio statinyje, unikalus Nr. 4400-2240-8979;

5.2. Klaipėdos miesto savivaldybės turtas, kuriam sukurti ar rekonstruoti numatoma skirti finansavimą iš Kelių priežiūros plėtros programos, yra kelias Nr. 2254 – privažiuojamasis kelias prie II perkėlos nuo kelio Smiltynė–Nida, ruožas nuo 1,300 iki 1,49 km, ir įvažiavimas, unikalus Nr. 4400-3791-3121, kurie yra laisvoje valstybinėje žemėje, esančioje Klaipėdos miesto savivaldybėje.

**III. ŠALIŲ TEISĖS IR ĮSIPAREIGOJIMAI**

**6. Šalių įsipareigojimai:**

6.1. nepriimti jokių sprendimų, nutarimų, deklaracijų ir pan., kurie nutrauktų, sustabdytų ar pakeistų Sutarties įsipareigojimus;

6.2. skirti atsakingus darbuotojus, dalyvaujančius administruojant Projektą;

6.3. savo lėšų dalį naudoti tik jos naudai sukurtam rezultatui apmokėti;

6.4. ūkines operacijas, susijusias su Šaliai priskirtu turtu ir skirtu finansavimu, registruoti savo apskaitoje;

6.5. užbaigus darbus, po atliktų statybos užbaigimo procedūrų inicijuoti jų rezultatų perdavimą pagal kompetenciją atitinkamai Šaliai, surašant priėmimo–perdavimo aktą;

6.6. tinkamai tvarkyti atskirą Projekto išlaidų buhalterinę apskaitą taip, kad apskaitos informacija būtų tinkama, objektyvi, pateikiama laiku, išsami ir naudinga vidaus ir išorės vartotojams;

6.7. teikti audito ir kitoms patikrinimus vykdančioms įstaigoms visą būtiną informaciją, susijusią su Projekto įgyvendinimu.

7. KMSA įsipareigojimai:

7.1. suteikti LAKD įgaliojimus vykdyti Projekto viešuosius pirkimus visa apimtimi iki Sutarties sudarymo;

7.2. KPPP lėšomis (arba kitomis) finansuoti Projekto įgyvendinimą, išskyrus LAKD  
Projekto dalį;

7.3. KPPP lėšomis (arba kitomis) vykdyti įgyvendinamo Projekto, išskyrus LAKD Projekto, statybos techninę priežiūrą, atlikti su ja susijusius laboratorinius tyrimus ir bandymus;

7.4. teikti prašymus LAKD dėl KPPP tikslinio finansavimo ir (ar) finansavimo lėšų rezervo skyrimo KMSA Projekto daliai finansuoti ir įgyvendinamos KMSA Projekto dalies statybos techninei priežiūrai vykdyti, su ja susijusiems laboratoriniams tyrimams ir bandymams atlikti;

7.5. laiku ir tinkamai atsakyti į LAKD klausimus, prašymus, pretenzijas; šalinti trūkumus, atlikti kitus LAKD pavedimus, kurie būtini tinkamai vykdyti Projektą.

**8. LAKD įsipareigojimai:**

8.1. parengti Projekto viešojo pirkimo dokumentus ir, gavus KMSA įgaliojimą, Lietuvos Respublikos viešųjų pirkimų įstatyme bei kituose teisės aktuose perkančiajai organizacijai numatytomis teisėmis, pareigomis ir atsakomybe įvykdyti Projekto viešuosius pirkimus ir parinkti darbų rangovą;

8.2. KPPP lėšomis finansuoti Projekto įgyvendinimą, išskyrus KMSA Projekto dalį;

8.3. KPPP lėšomis vykdyti įgyvendinamo Projekto, išskyrus KMSA Projekto, statybos techninę priežiūrą, atlikti su ja susijusius laboratorinius tyrimus ir bandymus;

8.4. LAKD parengtuose teisės aktų projektuose – susisiekimo ministro įsakymo dėl KPPP tikslinio finansavimo ir (ar) Lietuvos Respublikos Vyriausybės nutarimo dėl KPPP finansavimo lėšų rezervo lėšų skyrimo – siūlyti Susisiekimo ministerijai skirti trūkstamas KPPP lėšas KMSA Projekto daliai finansuoti.

**IV. ŠALIŲ ATSAKOMYBĖ**

9. Šalis, nepagrįstai vengusi ir (ar) atsisakiusi vykdyti šią Sutartį ar realiai jos nevykdanti (nereaguojanti į prašymus, pretenzijas, netaisanti pažeidimų), yra kaltoji Šalis, todėl nukentėjusioji Šalis turi teisę į visą pagrįstų nuostolių atlyginimą iš kaltos Šalies.

10. Šalys privalo atlyginti viena kitai visus kitus nuostolius, kurie atsiranda dėl Sutarties nevykdymo ar netinkamo vykdymo.

11. Šalys už sutartinių įsipareigojimų nevykdymą ar netinkamą vykdymą atsako pagal teisės aktus ir Sutarties sąlygas.

12. Jeigu Sutartis buvo nutraukta vienai iš Šalių atsisakius toliau būti Sutarties Šalimi arba nebegalint toliau būti Sutarties Šalimi, Šalis, kuri nebėra Sutarties Šalis, atsako tretiesiems asmenims pagal prievoles, atsiradusias jai esant Sutarties Šalimi.

**V. SUTARTIES GALIOJIMAS, KEITIMAS, PAPILDYMAS IR NUTRAUKIMAS**

13. Sutartis įsigalioja nuo jos pasirašymo ir galioja iki visiško Sutarties tikslų pasiekimo.

14. Sutartis gali būti pakeista, papildyta ar nutraukta rašytiniu Šalių susitarimu.

15. Visi Sutarties pakeitimai ir papildymai galioja ir tampa neatskiriama Sutarties dalimi, jeigu jie yra sudaryti raštu ir pasirašyti abiejų Šalių ar jų įgaliotų atstovų.

**VI. GINČŲ SPRENDIMAS**

16. Ginčai ar kiti nesutarimai, kylantys iš šios Sutarties, sprendžiami geranoriškai, derybų būdu. Šalys vadovaujasi Lietuvos Respublikos teisės aktais.

**VII. KITOS NUOSTATOS**

17. Ši Sutartis nesukuria Šalims jokių finansinių įsipareigojimų ir grindžiama geranorišku ir abipusiu Šalių bendradarbiavimu, siekiant įgyvendinti šios Sutarties tikslą.

18. Šalys pareiškia ir garantuoja viena kitai, kad, sudarydamos sutartį, jos nepažeidė jokių sutarčių ar kitokių įsipareigojimų trečiųjų asmenų atžvilgiu. Šiai Sutarčiai sudaryti nereikia gauti jokių trečiųjų asmenų sutikimų.

19. Šalys vykdo Sutartį pasitikėdamos viena kita ir vadovaudamosi gera valia, protingumo ir sąžiningumo kriterijais.

20. Šalys įsipareigoja susilaikyti nuo veiksmų, kuriais būtų pažeistos Sutarties sąlygos, kurie darytų žalą Šalių interesams, geram vardui ir tarpusavio bendradarbiavimui.

21. Visi Šalių viena kitai perduodami pranešimai turi būti siunčiami registruotu laišku faksu arba elektroniniu paštu šioje Sutartyje nurodytais adresais arba, jeigu Šalys yra raštu informavusios viena kitą apie tų adresų pasikeitimus, kitais Šalių viena kitai nurodytais adresais. Pranešimai taip pat gali būti perduodami kitoms Šalims pasirašytinai, taip pat faksimiliniu ryšiu, jeigu yra galimas patvirtinimas apie faksimiliniu ryšiu perduoto pranešimo išsiuntimą pranešimo gavėjui.

22. Visi priedai prie šios Sutarties laikomi neatskiriama Sutarties dalimi. Sutarties pasirašymo dieną priedų nėra.

23. Šalys pareiškia, kad perskaitė Sutartį ir suprato jos turinį, pasekmes bei niekieno neverčiamos pasirašė šią Sutartį dviem vienodais egzemplioriais – po vieną kiekvienai Šaliai, lietuvių kalba. Abu egzemplioriai turi vienodą teisinę galią.

24. Dėl visko, kas tiesiogiai nereglamentuota Sutartyje, Šalys privalo vadovautis galiojančiais Lietuvos Respublikos įstatymais ir kitais teisės aktais.

**VIII. ŠALIŲ REKVIZITAI IR PARAŠAI**

|  |  |
| --- | --- |
| **Lietuvos automobilių kelių direkcija prie Susisiekimo ministerijos** | **Klaipėdos miesto savivaldybės administracija** |
| Kodas 188710638  J. Basanavičiaus g. 36, 03109 Vilnius  Tel. (8 5) 232 9600  Faks. (8 5) 232 9609  El. p. lakd@lakd.lt | Kodas 188710823  Liepų g. 11, 91502 Klaipėda  Tel. (8 46) 39 60 08  Faks. (8 46) 41 00 47  El. p. administracija@klaipeda.lt |
| Direktorius  *A. V.*  \_\_\_\_\_\_\_\_\_\_\_\_\_\_\_\_\_\_\_\_\_\_\_  *(parašas)*  **Egidijus Skrodenis** | Savivaldybės administracijos direktorius  *A. V.*  \_\_\_\_\_\_\_\_\_\_\_\_\_\_\_\_\_\_\_\_\_\_\_  *(parašas)*  **Saulius Budinas** |